Mau maad̶akare Jesusba bʉid̶arã waya araa ãbua imisid̶aud̶e,
ãchiba wauped̶aad̶a maud̶e jaradeaped̶aad̶a joma nebʉrʉsid̶au.
Maka panuud̶e ẽbẽrarã ãrea imi nub̶uud̶eeba,
ãchi poyaa kod̶aabasii.
Maud̶eeba Jesusba jarasii:
—Wã́duru ẽbẽrarã wãꞌãemaa kʉrrjĩrud̶ai baita.
Ara makʉd̶e ãchi du ab̶a jãbad̶e wãsid̶au ẽbẽrarã wãꞌãemaa.
Maamina ãreaba ãchi wãaduu unusid̶au.
Maud̶e kuitaasid̶au kairã wãped̶aad̶a.
Maud̶eeba puuruchad̶ebenarã ãchi naa pirad̶aped̶a ãchi naa neesid̶au.
Jesús jãbad̶ebena ed̶aa wãsiid̶e ẽbẽrarã ãrea unusii.
Oeja nubariiwãe nuree kĩra duanuud̶eeba,
Jesusba ãchi kĩra chuburiasii.
Maud̶eeba ãchimaa ne ãrea jaradea kob̶eesii.
Kiumaa b̶uud̶e Jesús baara nibabadaurã ichimaa need̶aped̶a jarasid̶au:
—Nama ara kaita ẽbẽrarã wãꞌãe.
Mau awara kiumaa b̶uu.
Ẽbẽrarãmaa jarase decha wãd̶amera maud̶e puurucha chiko nedod̶e wãd̶amera.
Maamina Jesusba jarasii:
—Machiaburu chiko kobiásturu.
Maud̶e ãchiba jarasid̶au:
—¿Kãare daiba kobiad̶aima?
¿Bichiba kʉ̃ria b̶uka daiba joma nau ẽbẽrarã baita pan nedod̶e wãd̶ai?
Ab̶a año baidia trajai b̶uu mau chi nejarra adaui baita.
Maud̶e Jesusba id̶isii:
—¿Dachiba pan sãabe uru panuma?
Ichiad̶e wã́sturu.
Ara makʉd̶e wãsid̶au.
Ichiad̶aped̶a ãchiba jarad̶e neesid̶au:
—Pan jua ab̶a maud̶e b̶eda ome uru panuu.
Maabae Jesusba jomaurãmaa jarasii siruad̶e aꞌawaracha akʉ duaneed̶amera.
Ara makʉd̶e waabenarã 100cha,
waabenarã 50cha aꞌawaraa akʉ duaneesid̶au.
Jesusba mau pan jua ab̶a panuu maud̶e b̶eda ome panuu ichi juad̶e adauped̶a bajãamaa ichiaped̶a Dachi Akõremaa biꞌia jarasii.
Maabae pan b̶ʉakuaped̶a ichi baara nibabadaurãmaa dead̶akasii dead̶akamera.
Maud̶e b̶eda sid̶a joma dead̶akasid̶au.
Maabae jomaurã kod̶aped̶a b̶i jãwaasid̶au.
Chi Jesús baara nibabadaurãba pan ʉ̃rʉ b̶eed̶a maud̶e b̶eda ʉ̃rʉ b̶eed̶a araa pesid̶aud̶e 12 jab̶ara waabirubisid̶au.
Aria chi koped̶aad̶a 5.000 mukĩrarã basii.